Torben Hansen (S), 2002-05-07:
Det er trist, at der her i Folketinget ikke er et flertal, der vil støtte op bag det her beslutningsforslag og dermed hjælpe de små private vandværker og enkeltbrugere i det åbne land, der uforskyldt bliver ramt af en udefra kommende forurening.
Den Vandfond, vi har, har eksisteret siden 1997, og nu vil regeringen, som vi kan se på et senere dagsordenspunkt, jo så nedlægge den, og det er ikke, fordi der ikke har været brug for den, tværtimod.
Med den nedlæggelse her får vi en meget hård økonomisk belastning for de borgere, der får vand fra nogle små anlæg, hvor anlægget bliver ramt af en forurening.
Og nedlæggelsen af Vandfonden vil direkte ramme den enkelte forbruger, den enkelte familie, der kommer i denne her ulykkelige situation.
Den 10. oktober 2001 var der første behandling af nogle mindre ændringer til loven, og her fra Folketingets talerstol var der næsten ingen grænser for rosen for ideen med Vandfonden, som blev oprettet i 1997.
Jeg skal også sige, at da den blev oprettet i 1997, stemte Dansk Folkeparti også for den.
Men den 10. oktober 2001 var der ros, og det var fra alle partier inklusive V, K og Dansk Folkeparti.
Dansk Folkepartis ordfører roste endda loven så meget, at det var næsten lige før, at taget løftede sig, og man talte meget smukt om den decentrale vandforsyning i det åbne land og andre ting.
Det var den 10. oktober 2001, og det var jo selvfølgelig også før valget.
Man kan selvfølgelig spørge, hvad det så er, der har ændret sig med hensyn til retten til rent drikkevand og decentral vandforsyning fra den 10. oktober til den 20. november og til i dag.
Jeg tror ikke, der er noget, der har ændret sig, men der er nogle, der har glemt, hvad de ganske seriøst sagde den 10. oktober. Hvad er så argumentationen for nedlæggelsen?
Man kan ikke løse de problemer ved at gøre noget ved dagens forureningsbelastning
, da den jo selvfølgelig først vil få effekt om mange, mange år.
Så initiativerne i argumentationen kan ikke løse de samme akutte problemer, som Vandfonden løser.
Med hensyn til de initiativer, der blev stillet i udsigt, har vi ikke set et eneste initiativ fra regeringens side, og vi så klart og tydeligt ved forespørgslen her i marts måned om pesticider i drikkevandet, at der ikke var et eneste nyt initiativ undervejs, så argumentationen klinger rigtig hult.
Argumentationen for nedlæggelsen skal nok findes i et ministersvar af 24. januar på spørgsmål nr. S 365, hvor der står, at nedlæggelsen sker for at sikre finansiering af de områder, som regeringen prioriterer højt, hvorfor det har været nødvendigt at finde besparelser andre steder.
Det betyder, at vandforsyningen i det åbne land ikke prioriteres højt og slet ikke de mennesker, der bliver ramt af udefra kommende forurening.
Det er over 33.000 husstande og 700 små decentrale vandværker, et tal, der bestemt ikke er blevet mindre med de seneste målinger fra Sønderjyllands Amt.
Nedlæggelsen af Vandfonden går ikke alene ud over dem, der bliver ramt af forurening.
Den går også ud over den generelle danske forskningsindsats i vandforsyningssikkerhed.
Den forskningsindsats bliver også halveret.
Så ikke alene rammer man de små familier, man rammer også den generelle danske forskning i rent drikkevand.
Jeg synes, det er pauvert, at automatflertallet med regeringen og Dansk Folkeparti på den her måde sender en stor regning til de her familier, der bliver ramt af en forurening, som de hverken har lod eller del i.
Dér har Vandfonden givet tilskud netop for at sikre, at den lille familie i de små private husholdninger også har råd til rent drikkevand, som mange andre i det her land anser for værende en selvfølge.